Document ID: 32013R1414

REGOLAMENT TAL-KUNSILL (UE) Nru 1414/2013
tas-17 ta’ Diċembru 2013
li jistabbilixxi l-koeffiċjenti ta' korrezzjoni applikabbli mill-1 ta’ Lulju 2013 għar-remunerazzjonijiet tal-uffiċjali, l-aġenti temporanji u l-aġenti kuntrattwali tal-Unjoni Ewropea li jaħdmu f’pajjiżi terzi
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolamenti tal-Persunal tal-Uffiċjali u l-Kundizzjonijiet tal-Impjieg tal-Aġenti l-Oħra tal-Unjoni Ewropea, stabbiliti fir-Regolament tal-Kunsill (KEE, Euratom, KEFA) Nru 259/68 (1), u b’mod partikolari l-ewwel paragrafu tal-Artikolu 13, tal-Anness X tiegħu,
Wara li kkunsidra l-proposta mill-Kummissjoni Ewropea,
Billi:
(1)
Jeħtieġ li jiġi kkunsidrat it-tibdil fl-għoli tal-ħajja fil-pajjiżi terzi u li jiġu stabbiliti skont dan il-koeffiċjenti ta' korrezzjoni applikabbli, b’effett mill-1 ta’ Lulju 2013, għar-remunerazzjonijiet imħallsa fil-munita tal-pajjiż fejn ikunu assenjati lill-uffiċjali, l-aġenti temporanji u l-aġenti kuntrattwali tal-Unjoni li jaħdmu f'pajjiżi terzi.
(2)
Il-koeffiċjenti ta' korrezzjoni li skonthom sar il-ħlas abbażi tar-Regolament tal-Kunsill (UE) Nru 679/2013 (2) jistgħu jwasslu għal aġġustamenti pożittivi jew negattivi fir-remunerazzjonijiet, b’effett retroattiv.
(3)
Għandu jsir provvediment għall-ħlas ta’ arretrati fil-każ ta’ żieda fir-remunerazzjoni minħabba l-koeffiċjenti ta' korrezzjoni l-ġodda.
(4)
Jeħtieġ li jiġi previst ħlas lura ta' pagamenti żejda fil-kaz ta' tnaqqis tar-remunerazzjonijiet minħabba l-koeffiċjenti ta' korrezzjoni l-ġodda, għall-perijodu bejn l-1 ta’ Lulju 2013 u d-data ta’ dħul fis-seħħ ta’ dan ir-Regolament.
(5)
Għandu jsir provvediment biex kull tali rkupru jkun ristrett għal perijodu ta’ mhux aktar minn sitt xhur qabel id-data tad-dħul fis-seħħ ta’ dan ir-Regolament,
ADOTTA DAN IR-REGOLAMENT:
Artikolu 1
1. B’effett mill-1 ta’ Lulju 2013, il-koeffiċjenti ta' korrezzjoni applikabbli għar-remunerazzjonijiet tal-uffiċjali, l-aġenti temporanji u l-aġenti kuntrattwali tal-Unjoni li jaħdmu f’pajjiżi terzi u jkunu mħallsa fil-munita tal-pajjiż fejn jaħdmu, huma dawk stipulati fl-Anness.
2. Ir-rati tal-kambju użati għall-kalkolu ta’ dawn ir-remunerazzjonijiet huma stabbiliti skont ir-Regolament (UE, Euratom) Nru 966/2012 tal-Parlament Ewropew u tal-Kunsill (3) u jikkorrispondu għar-rati applikabbli fl-1 ta’ Lulju 2013.
Artikolu 2
1. L-istituzzjonijiet għandhom iħallsu l-arretrati fil-każ ta’ żieda fir-remunerazzjoni minħabba l-applikazzjoni tal-koeffiċjenti ta' korrezzjoni stipulati fl-Anness.
2. L-istituzzjonijiet għandhom jagħmlu aġġustamenti retroattivi negattivi għar-remunerazzjoni fl-eventwalità ta' tnaqqis b'riżultat tal-koeffiċjenti ta' korrezzjoni stipulati fl-Anness, għall-perjodu bejn l-1 ta' Lulju 2013 u d-data tad-dħul fis-seħħ ta' dan ir-Regolament.
3. L-aġġustamenti retroattivi li jinvolvu l-irkupru tas-somom imħallsa żejda għandhom ikunu ristretti għal perjodu taż-żmien ta’ sitt xhur qabel id-data tad-dħul fis-seħħ ta’ dan ir-Regolament. L-irkupru jiġi mifrux fuq mhux iktar minn tnax-il xahar minn din id-data.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta’ Diċembru 2013.

Labels: 9
5
15